Moj zavičaj

Moj zavičaj smjestio se na sjeveroistoku Hrvatske. Kroz njega protječe velika rijeka Drava. U njemu se smjestila i Bilogora, podno koje rastu šume i zelene livade.

Moj zavičaj mjesto je malih ljudi koji su svojim težačkim radom prehranjivali svoje obitelji. Moj zavičaj mjesto je pjesme, plesa, veselja, ali i muke te truda kojeg su ljudi uložili kako bi nešto stekli i imali. Preko zelenih livada, preko rodnih njiva, žita koja se zlate, uz dravske mrtvice i rukavce, proteže se priča o tradiciji i ljudima velika srca. Moj zavičaj možda nije velik, ali svašta može ponuditi. Umjesto mora plavetnila, on ima more zelenila, ima prekrasne livade, šume i potoke. Umjesto talasa mora, on ima valove rijeke Drave, koja svojom ljepotom očarava mnoge te tako postaje glavni motiv mnogih pjesama i priča. Ona je okosnica, ali i kolijevka mog zavičaja. Zbog nje se moj zavičaj zove Podravina. U Podravini su rođeni mnogi umjetnici koji svojim djelima žele prikazati kako se u Podravini odrasta, živi i umire. Ta djela prikazuju dječji plač, smijeh, pjesmu, ali i starost i tugu - sve ono što Podravina, osim prekrasnog krajolika, jest.

Ja svoj zavičaj ne mogu uspoređivati s drugim mjestima. On je moj dom i, kakav god bio, poseban je i ljepši od svega ostaloga. Nažalost, s obzirom na današnju situaciju, ja svoju budućnost ne vidim u njemu. Usprkos tome, gdje me god život jednog dana odnese, sa sobom ću ponijeti najljepše uspomene iz djetinjstva, šum suhog lišća u jesenjoj šumi, miris tek pokošene trave, sjećanje na prekrasne ljude i onu našu dragu , domaću kajkavsku riječ.

Marta Mikacinić, 1.a